钦定古今图书集成/明伦汇编/闺媛典/第155卷 > 玉亭县君
## 钦定古今图书集成/明伦汇编/闺媛典/第155卷 > 玉亭县君

按《河南府志》：“玉亭县君，宗室典柄之女。年二十四，适
仪宾杨仞。未两月而杨疾卒，县君号恸，不食累日。或
劝曰：‘上有垂白，舅姑且有遗腹，倘生男可绵，杨氏宗
祧，何以死为’。乃忍死襄事。及诞得男，躬亲乳哺，事舅
姑，克修妇道。久之，家日以削。癸巳岁大歉，升米百馀
钱，三日纺绩不充一飧，乃呼子曰：‘昔所以忍死者，以
上有尔祖父母及尔未成立。今尔祖父母既殁，尔年
已三十有五，值连岁凶荒，五日三饭，情何以堪？我其
死矣，但愿尔勿坠家声’。”母子恸哭，闷而就寝。梦神语
曰：“汝之苦节，已闻天庭，自有冥佑，勿自求尽也。”晨兴，
会孙女饥泣，子曰：“家后积土，可作坯易粟。”掘土得钱
数千。厥后日以为常。一日忽地陷一穴，出煤数瓮，体
坚，遂爨以供食。逮二麦熟，官给以俸饩，而钱尽煤竭
矣。闻者以为苦节所感。